**№12 дәріс**

**Әзірбайжан бұқаралық ақпарат құралдары**

Әзірбайжанда 600-ден астам газеттер мен журналдар басылады. Ең алғашқы әзірбайжандық газет 1875-1877 ж.ж. аралығында Бакуде **«Əkinçi»/«Экинчи»** (егінші) деген атпен шығарылған болатын. Оның құрушысы әрі жалғыз редакторы болған Мәскеулік университеттің физико-математикалық факультетінің түлегі, әзірбайжан журналисті Гасан-бек Зардаби. Сол кездегі Бакудың губернаторы Дмитрий Старосельский Зардабидің бастамасын қолдап, оның басылуына біраз көмек көрсеткен. Сондай-ақ ол Зардабиге газеттің атын цензура байқамайтындай қылып қоюына, «Егінші» дегенде онда тек шаруашылық жайы айтылады екен деген ой тудыруына кеңес берген. Газеттің алғашқы саны 1875 жылы 22 тамызда шығады. Бүгінде бұл күн Әзірбайжанда ұлттық басылым Күні деп тойланады. Әдеби тілдің қара халықтың қабылдауына оңай болуы үшін Зардаби әзірбайжан әдеби тіліне реформа керек деп, одан қиын сөздер мен тіркестерді алып тастау керек деп ұсыныс жасады. Сондықтан бұл газет Әзірбайжанның оқыған азаматтарының қатал сынына жиі түсіп отырды. Сондай-ақ газетті кәпірлердің дүниесі деп түсінген шиит молдалары да «Егіншіге» қарсы шығып отырған. Тағы бір қарсы топ газет Әзірбайжанның жалпыға ортақ әдеби тілі болып саналатын парсы тілінде шығып тұруы керек деп санады. Нәтижесінде рухани өкілдермен аластатылған газет әзірбайжандық зиялыларды біріктірген форум ретінде қалды. «Егінші» газеті әзірбайжан журналистикасының дамуына үлкен әсер етті. Бұл газеттен кейін бірінен соң бірі «Зия», «Зия Кавказия», «Кешкюль», «Шарги-Рус», «Иршад», «Хаят», «Фиюзат», «Текеммюль», «Молла Насреддин» сияқты газеттер басыла бастады. «Егінші» газеті Түркияға оң көзқараста болғаннан соң, 1877 жылы ресей-түрік соғысының басталысымен, ресей билігімен жабылды.

**Қазіргі кездегі газеттер:**

«Бакинский рабочий» **(«Бакулық жұмысшы»**) – орыс тілінде шығатын қоғамдық-саяси газет. Редакторы – А.Аскеров. 1969 ж. таралымы 130 мың данаға жеткен. 2009 ж. –таралымы-3 мың болды. Газеттің алғашқы саны 1906 жылдың сәуір айында Бакулық ұйымның органы ретінде заңсыз түрде шыққан. Газеттің құрушыларының бірі И.В.Сталин болған. 1908 жылдың қыркүйек айында заңды түрде шығарыла бастады, алайда қазан айында полиция қызметкерлері «зиянды әсері» бар деген айыппен газетті жауып тастайды. 1917 жылдың 22 сәуірінде газет қайта жаңғырып 1918 жылдың 10 шілдесіне дейін жұмысын жалғастырады. Ал одан қайта тек 1920 жылы 25 тамызда «Әзірбайжан кедейі» деген атпен шыға бастайды. Тек сол жылдың 7 қазанынан бастап, «Бакулық жұмысшы» атауын алады. Әзірбайжан Орталық Комитетінің газеті болған.

**«Самур»** - лезгин тілінде айына бір рет шығып тұратын қоғамдық-саяси газет. Газетте Әзірбайжан мен Дағыстанның қоғамдық-саяси өмірі жайлы жазылады. Сондай-ақ лезгиндердің тарихы мен мәдениеті жайлы, лезгин тіліне қатысты оқулық құралдары басылады. Газеттің бір бөлігі әзірбайжан және орыс тілдерінде шығып тұрады. Газеттің құрылтайшысы-қоғамдық «Самур» ұйымы. Қазірде республика көлеміндегі жалғыз лезгин газеті. Таралымы-2000 дана. 1992 жылы құрылған. Редакторы-С.Керимова.

**«*Haqqın nuru»*** - «Ақиқат нұры» апталық діни-қоғамдық газет. Баку қаласында әзірбайжан және орыс тілдерінде шығып тұрады. Таралымы-3000 дана. 2010 жылдың 12 наурызында Кавказ мұсылмандарының басқаруымен құрастырылған. Бағасы-40 гяпик.

***«Xalq qəzeti» -*** «Халық газеті» Бакуде басылатын қоғамдық-саяси газет. Газет 1919 жылы 29 шілдеден бастап «Коммунист» деген атпен шығарыла бастайды. 1920 жылы Бакуде кеңестер үкіметі орнағанға дейін заңсыз түрде шығып отырған. 1990 жылдың басында заманауи атау алады. Газетте [Джафар Джаббарлы](http://ru.wikipedia.org/wiki/%D0%94%D0%B6%D0%B0%D1%84%D0%B0%D1%80_%D0%94%D0%B6%D0%B0%D0%B1%D0%B1%D0%B0%D1%80%D0%BB%D1%8B), [Мамед Саид Ордубади](http://ru.wikipedia.org/wiki/%D0%9C%D0%B0%D0%BC%D0%B5%D0%B4_%D0%A1%D0%B0%D0%B8%D0%B4_%D0%9E%D1%80%D0%B4%D1%83%D0%B1%D0%B0%D0%B4%D0%B8), [Нариман Нариманов](http://ru.wikipedia.org/wiki/%D0%9D%D0%B0%D1%80%D0%B8%D0%BC%D0%B0%D0%BD_%D0%9D%D0%B0%D1%80%D0%B8%D0%BC%D0%B0%D0%BD%D0%BE%D0%B2) сынды зиялылардың мақалалары басылған. Таралымы-600мың.

**«*Şərq qapısı»-*** «Шығыс қақпасы» Нахичеван автономдық республикасында басылатын қоғамдық-саяси газет. Жоғары Меджлиспен (парламент) Нахичеван АР-ң министрлер кабинетінің газеті болып есептеледі. Газет 1921 жылдың 21 қарашасынан бастап шығарылады. Алғашында «Джаванлар хаяты» («Жастар өмірі») деп аталған. Бір ай өте салысымен, «Фугара сеси» («Кедей үні») деп аталса, одан тағы бір айдан кейін «Шәрг гапысы» болған.

«Айна» («Зеркало») – саясат, экономика, мәдениет, спорт тақырыптарында жазатын күнделікті газет.

Әзірбайжан телевидениесінің басталуы 1956 жылы КСРО кезеңінде басталады. 1996 жылы Бакуде жаңа телевизиялық мұнара салынады.

**AzTV-**КСРОтарағаннан кейін алғашқы болып жұмыс істеген Әзірбайжанның басты ақпараттық телеарнасы. Әзірбайжан тілінде жүргізілетін бұл арна спутник арқылы Еуропа елдеріне де тарайды.

**ANS TV-**Әзірбайжанның алғашқы жекеменшік жаңалықтар беретін телеарнасы. ANS Group of Companies-тің иелігіндегі бұл арнаның штаб-пәтері Бакуде орналасқан, таза әзірбайжан тілінде жүргізіледі. Құрушысы-Вахид Мустафаев.

Сондай-ақ Әзірбайжанда жыл сайын «Евровидение» әншілер байқауын көрсететін **ITV арнасы,** MTV Networks Europe-ң иелігіне кіретін музыкалық **MTV Azərbaycan** арнасы, 12 ТМД елінің 10-ы кіретін **«МИР»** халықаралық телерадиокомпаниясы бар.